Dunaszekcső Község Képviselő-testülete

1/1997.

Jegyzőkönyv
Készült a Dunaszekcső Községi Önkormányzat képviselő-testülete 1997. február 5-én megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

Brutyó István a BZ Zoltán Kft. képviseletében
Hegedűs György polgármester köszönti a megjelenteket, megállapítja, hogy az ülés határozatképes, mert a 11 fő képviselő hiánytalanul megjelent.

Az ülést megnyitja, és javaslatot tesz a napirendi pontokra, melyet a testület tagjai vita nélkül elfogadtak az alábbiak szerint:

1.) A „BZ-Zoltán Kft” kérelmének véleményezése

Előadó: Hegedűs György polgármester

2.) Lejárt határidejű határozatok, a két ülés között történt fontosabb események

Előadó: Hegedűs György polgármester

3.) A szociális ellátásokról szóló önkormányzati rendelet módosítása, kiegészítése

Előadó: Pest Éva jegyző 

4.) A köztisztviselői illetményalap meghatározásáról rendelet

Előadó: Hegedűs György polgármester

5.) A „Tehetséggondozás Dunaszekcsőn” Alapítvány kuratóriumának megválasztása

Előadó: Hegedűs György polgármester

6.) Adó-méltányossági kérelem elbírálása

Előadó: Pest Éva jegyző 

7.) Vállalkozási övezet kialakítása Mohács környékén

Előadó: Pest Éva jegyző 

8.) A fogorvosi szolgálat átalakulása

Előadó: Hegedűs György polgármester

9.) Rendelet az étkezési nyersanyagköltségről, a fizetendő térítési díjakról

Előadó: Hegedűs György polgármester

10.) Egyebek

11.) Fellebbezések (zárt ülésen)

Napirend tárgyalása

1. napirendi pont: Hegedűs György polgármester ismerteti a „BZ Zoltán Kft.” írásban benyújtott kérelmét (a kérelem a jegyzőkönyv melléklete). Felkéri a jelenlevő Brutyó Istvánt a szóbeli kiegészítésre.

Brutyó István: Megköszöni a lehetőséget, hogy személyesen jelen lehet, és vázolhatja terveiket. A jelenlegi üzemanyagtöltő állomás nem felel meg a mai követelményeknek. Új, korszerű üzemanyag kiszolgálásra kell áttérnünk, és ehhez olyan objektum szükséges, amely minden igényt kielégít. Ilyen épületet szeretnénk felépíteni 70-80 m2 alapterülettel, melyben kereskedelmi tevékenységet is folytathatnak, megvalósulhat a számítógépes kiszolgálás is. Az épület egyszintes, lapos tetős lenne, egybeépítve a jelenlegi védőtetővel.

Tóth András: A játszóteret mennyire érinti a terv?

Schmidt József: A játszótérből lenne a terület elvéve, és a telefonfülkét is át kell helyeztetni.

Brutyó István: Minden költséget vállalnak, és felújítják a játszótéri játékokat is.
Hetényi Ádám: A belső útra hogyan lehet majd bemenni? A lapos tetős megoldás neki nem tetszik, a mostani épület sokkal szebb.

Faller János: Kamionparkolást is terveznek?

Brutyó István: Parkolót nem kívánnak kialakítani. Az üzemanyagtöltő állomás átalakítására a teherautók tankolása miatt lenne nagy szükség, mert a mostani állapot miatt nem tudnak odafordulni a kútoszlophoz. De csak a tankolás idejéig állhat teherautó a kútnál.

Dr. Schmidt József: Mennyire igénybevett a játszótér? Elég lesz-e kényelmesen a hely?

Schmidt József: Két bejáratot érint az építkezés. A játszótérnek meg kell maradnia, ha már megszűnt az óvoda.

Harsányi János: Teherautóval nagyon nehéz a tankolás, ez valóban igaz. Javasolja, hogy a szomszédokat kérdezzék meg, és a testület tagjai a helyszínen nézzék meg. 

Faller János: Papp János jelölje ki az épület helyét.

Tóth András: Elviekben döntsünk arról, hogy támogatjuk, vagy sem. Nem kell szervezett forma a megtekintésére, amikor arra járnak, nézzék meg a képviselők.

Draskovits Pál: Elvben járuljunk hozzá, azt fenntartva, hogy bármikor megváltoztathatjuk a döntést. Nem lehetne a másik oldalra tenni az épületet?

Brutyó István: Akkor fordított lenne a kút felépítése. Így – a terv szerint – olyan lenne, mint a Helló kút. Az épületnek két tégla fala lenne, a többi üveges, számítógépes pénztár fog működni. Nagyon komolyan foglalkoznak ezzel a tervvel, a családi vállalkozás eddigi több tevékenysége most már csak a benzinkút üzemeltetésére korlátozódik.

Guzsván Lajosné: Támogatja az elképzelések megvalósítását. Már most is a változásokkal lényegesen színvonalasabb lett községünk üzemanyagtöltő állomása. A játszóteret véleménye szerint át lehetne helyezni a déli oldalra, hiszen ott nagy szabad terület áll rendelkezésre.
Hegedűs György: Két hét múlva újra ülésezik a testület. Kéri a képviselőket, hogy addig a helyszínen győződjenek meg a tervekről, a játszótér áthelyezéséről. Az érintett lakóktól pedig ki kell kérni a véleményüket. Kéri a testület tagjait, hogy hétfőig jelezzék vissza a véleményüket. Február 19-én újra tárgyaljuk a BZ Zoltán Kft. kérelmét.

Brutyó István eltávozik a képviselő-testület üléséről.

2. napirendi pont: Hegedűs György polgármester tájékoztatja a jelenlevőket a két ülés között történt fontosabb eseményekről. Papíron átvette az önkormányzatot megillető vízmű vagyont. Két dolgot kell tisztázni a Vízmű Vállalattal: az egyik – szerintük az egyik klórozó nem az önkormányzaté, azért leszerelték és elvitték; a másik – 1993-as árakon készült a vagyonértékelés, és ezt nem fogadta el az átadáskor. A II. ütem tervei között nem szerepel a klórozó, de biztos, hogy a tisztító része, hiszen ammóniamentesítés klórozó nélkül nem lehet. A DRV Rt. végzett a vízóra leolvasással. A január 1-18 közti időszak vízfelhasználását arányosítással fogják megállapítani. Ezentúl kéthavonta lesz leolvasás és számlázás. 
Az új üzemeltető már a gyakorlatban is bizonyította hozzáértését, hiszen a csőtörést – melynek során jelentős mennyiségű víz elment – példás gyakorisággal és szakszerűen megjavították.

A tervezett rész-falugyűléseket a társulat szervezése érdekében mind megtartottuk. A megjelentek közül senki sem vitatta, hogy Dunaszekcsőn kell a csatorna, szembeszegülő vélemény nem hangzott el. 600 db szándéknyilatkozat van kint a lakosságnál, kb. 300 érkezett vissza, de lelassult a jelentkezés. Kéri a képviselőket, hogy lakókörnyezetükben a szervezésben vegyenek részt.

A támfalra újabb pályázatot kell benyújtani, és a pinceprogramhoz 14 millió forintot biztosít a bizottság – tájékoztatja a jelenlevőket a polgármester.

A 7.497.000 Ft összegű részvényről az elmúlt héten átvette a letéti igazolást. A részvénycsomag megvételét megpályázhatják. A jelenlegi legmagasabb ajánlat 123%.

Dr. Schmidt József: A költségvetésben mennyi önrészt kell tervezni a pincepénzhez?

Hegedűs György: A betervezett összeg 2,5 millió forint.

Galambosi László: Mi a helyzet a Nocai Kft-vel?

Pest Éva: Kikézbesítették a decemberi határozatot a részére, de nem fizette be a hátralékát. Azt ígérte, hogy január 6-án az ügyvédjével együtt rendezzük a dolgokat. Mivel ennek sem tett eleget, kapott egy felszólító levelet, hogy január 31-ig rendezze a 8 havi elmaradását. Most sem történt semmi, ezért fel kell mondani a bérleti szerződést.
Guzsván Lajosné: Felhívja a figyelmet arra, hogy a TV-ben tévesen jelent meg a szemétszállítási díj emelése. Kéri a javítás közzétételét.

Faller János: Véleménye szerint a Posta utcában is csőtörés van, a DRV Rt-vel be kellene vizsgáltatni.

Szödényi István: Már tudomásuk van róla, ahogy a hó engedi el is fogják végezni.

Hetényi Ádám: A Bátai Általános Iskola igazgatója megkereste, hogy a község nyújtson anyagi támogatást Nagy István díszdiplomájához. A hivatalos – a díszdiplomával járó anyagi – elismerés annyira alacsony, hogy az önkormányzati támogatásokkal kellene az értékét növelni.

Dr. Schmidt József: Tudomása van arról, hogy személyesen itt járt a Polgármesteri Hivatalban a Mohácsi Kórház igazgatója. Tájékoztassa a képviselőket a polgármester a személyes megkeresésről.
Hegedűs György: Tisztelgő látogatással megtoldva, a Kórház igazgatója azzal a kéréssel fordult az önkormányzathoz, mint az elmúlt évben. 1996-ban már megszavaztuk a Kórház anyagi támogatását, de akkor nem került kifizetésre, mert a pályázat elnyeréséről nem tudtak semmit. Idén újra beadják a pályázatot, de a beruházás indul is, és kérik az önkormányzati befizetéseket.

Szödényi István: A kóbor kutyákkal kellene már valamit csinálni, elviselhetetlen, főleg az esti órákban. 

Tóth András: Három hivatali dolgozónak is feladata a rendszeres ellenőrzés.

Hegedűs György: Sajnos folyamatosan jelentkező probléma. A sintér nem megoldás, mert csak Mohácson vannak, nem is jöhetnek ki Dunaszekcsőre, ha netán mégis vállalják, akkor pedig nem adnak számlát, márpedig az összeg jelentős.

Pest Éva: A feljelentett személyek szabálysértési eljárásait lefolytatta, pénzbüntetést szabott ki.

Több kérdés, hozzászólás nem hangzott el, a testület 11 szavazattal 0 ellenében az alábbi határozatot hozta:

1/1997. (II.5.) Kt. számú határozat
a két ülés között történt fontosabb eseményekről

A képviselő-testület a fontosabb eseményekről szóló tájékoztatót tudomásul veszi.

3. napirendi pont: (A testület tagjai írásban megkapták a 4/1993. (V.15.) számú önkormányzati rendeletet, valamint a rendszeres szociális segély szabályozásáról megjelent szociális törvény rendelkezését.)

Pest Éva elmondja, hogy rendszeres szociális segélyt annak a személynek kell folyósítani, aki 67%-ban elvesztette munkaképességét, illetve vaksági járadékban részesül, aki betöltötte a 62. életévét, illetve annak az aktív korúnak, aki kimerítette a jövedelempótló támogatást, vagy bizonyítja az együttműködést a munkaügyi központtal, és nincs biztosítva más módon a megélhetése. A megállapításnál nem vehető figyelembe az ingóság ész az az ingatlan sem amelyben a család él.

Az önkormányzat rendeletet alkothat a megjelenéstől számított 4 hónapon belül. A törvény lehetőséget ad arra, hogy családsegítő szolgálattal illetve szociális intézménnyel való együttműködést szabályozzon az önkormányzat a rendeletében.

Dr. Schmidt József: Az önkormányzatnak ez a törvényi szabályozás akkora megterhelést fog jelenteni a költségvetésben, hogy nem tud eleget tenni annak. Legyen kitétele a rendszeres szociális segélynek az étkezés igénybevétele a szociális intézményben.

Harsányi János: Az elmúlt évi segélykeret nagyon kevés volt, és az átmeneti segélyekre fordítható keretet jelentősen lecsökkentette a temetési segély. Kéri a polgármestert, hogy vegyen részt a szociális bizottság ülésein, hiszen olyan információkkal rendelkezik, mellyel segítheti a bizottság munkáját.
A testület tagjainak egyöntetű véleménye, hogy a kötelezettségének csak akkor tud eleget tenni, ha a rendeletében az étkezés igénybevételét szabályozza.

Ennek értelmében 11 szavazattal 0 ellenében az alábbi rendeletet alkotta a képviselő-testület:

1/1997. (II.5.) számú önkormányzati rendelet

a 4/1993. (V.15.) számú önkormányzati rendelet

módosításáról, kiegészítéséről

(Az elfogadott kiegészítés a jegyzőkönyv melléklete.)

4. napirendi pont: (A rendelettervezetet a testület tagjai írásban megkapták.) Hegedűs György polgármester elmondja, hogy az illetményalapot először a köztisztviselői törvény állapította meg, azóta évente a költségvetési törvényben határozzák meg.

A helyi illetményalapról azonban önkormányzati rendeletet kell alkotni. A különbözetet az önkormányzatnak kell biztosítania. Javasolja elfogadásra a törvényben megállapított 23.400 Ft-ot, mely 11% emelést jelent.

A képviselő-testület 10 szavazattal 1 tartózkodással az alábbi rendeletet alkotta:

2/1997. (II.5.) számú önkormányzati rendelet

a köztisztviselők illetményalapjáról

(Az elfogadott rendelet a jegyzőkönyv melléklete.)

5. napirendi pont: A „Tehetséggondozás Dunaszekcsőn” alapítvány kuratóriumának mandátuma lejárt – tájékoztatja a testület tagjait a polgármester. Kéri, hogy tegyenek javaslatot a kuratórium tagjaira, illetve ha nincs más javaslat, kéri az újra megszavazásukat.

Mivel más javaslat nem hangzott el, a testület tagjai 8 szavazattal 3 tartózkodással az alábbi határozatot hozták:

2/1997. (II. 5.) Kt. számú határozat
a „Tehetséggondozás Dunaszekcsőn” alapítvány

kuratóriumi tagjainak megválasztásáról

A képviselő-testület a „Tehetséggondozás Dunaszekcsőn” alapítvány kuratóriumi tagjává ismételten megválasztja

Guzsván Lajosné, Hetényi Ádám, Tóth Árpád, Beszik Lajos, Hegedűs György dunaszekcsői lakosokat.

Határidő:  azonnal illetve 2000. november az újabb választásra

Felelős:  Hegedűs György polgármester

Az 1996. évi CXXVI. törvény értelmében az adózó rendelkezhet a személyi jövedelemadó meghatározott részéről. A „Tehetséggondozás Dunaszekcsőn” alapítvány megfelel a törvényben leírtaknak. Az alapító okirat 5.b pontját kellene kiegészíteni azzal, hogy pártot, munkaadói és munkavállalói érdekképviseleti szervezetet nem lehet támogatni. Bár az említett pont ezt ki is zárja, hiszen közép- illetve felsőfokú oktatási tanintézeti hallgatók, természetes személyek támogathatók – mondja el a tájékoztatót a polgármester.
Dr. Schmidt József: A hallottak ellenére javasolja, hogy az alapító okiratba kerüljön be az említett kitétel.

6. napirendi pont: Pest Éva jegyző ismerteti Sárközi Jánosné Dunaszekcső, Újvárosi u. 8. szám alatti lakos építményadó méltányossági kérelmét. (A kérelem a jegyzőkönyv melléklete.) Szóbeli kiegészítésként elmondja, hogy Sárközi Jánosné a Kossuth L. u. 30. szám alatti üzlethelyiséget a gyakorlatban nem üzemelteti, vállalkozói engedélyét azonban nem kívánja visszaadni. 1996. második félévtől kezdődően nem üzemel a vendéglátóegység.

A képviselő-testület vita nélkül 11 szavazattal 0 ellenében az alábbiak szerint döntött:

3/1997. (II. 5.) Kt. számú határozat
építményadó elengedéséről

A képviselő-testület elfogadja Sárközi Jánosné Dunaszekcső, Újvárosi u. 8. szám alatti lakos méltányossági kérelmét a Dunaszekcső, Kossuth L. u. 30. szám alatti ingatlan építményadójáról.

1996. II. félévtől – mindaddig, amíg a tevékenység szünetel – a testület az építményadót eltörli Sárközi Jánosné részére.

Határidő:  azonnal

Felelős:  Pest Éva jegyző 

7. napirendi pont: Pest Éva jegyző rövid tájékoztatást ad a Mohács Térségi Társulás pályázati tervéről. 1997. évben a társulás pályázni kíván a vállalkozói övezet kialakítására. A vállalkozások részére jelentős kedvezményeket ígérnek, ha az övezeten belül indulnak. Az önkormányzatoknak előnye, hogy munkahelyet teremtenek, így várhatóan csökken a munkanélküliek száma.

A pályázat benyújtásához a településeknek 20 Ft/állandó lakos összeggel kellene hozzájárulnia.

A testület tagjainak általános véleménye, hogy az elképzelést támogatja, de anyagiakkal hozzájárulni nincs lehetősége, így ennek megfelelően 11 szavazattal 0 ellenében az alábbi döntés született:

4/1997. (II. 5.) Kt. számú határozat
a vállalkozói övezet státusz pályázatáról

A képviselő-testület támogatja a Mohács Térségi Tanács pályázatát, melyet a vállalkozói övezet státusz elnyerése érdekében nyújt be, de anyagi hozzájárulást nem tud biztosítani.
Határidő: 1997. február 15.

Felelős: Hegedűs György polgármester

8. napirendi pont: Hegedűs György polgármester ismerteti a fogorvosi szolgálat ellátásával kapcsolatos terveket. Dr. Simonné dr. Faludi Ilona 1997. április 1-től kezdődően vállalkozás keretében szeretné ellátni e tevékenységét. Ehhez szükség van az önkormányzat hozzájárulására. Javasolja, hogy a testület járuljon hozzá, hogy a vállalkozás beindulhasson. Az önkormányzat térítés nélkül biztosítaná a rendelőt és a berendezést úgy, hogy a fenntartás, karbantartás, rezsiköltség a vállalkozást terhelné.

A napirenddel kapcsolatban vita nem alakult ki, a testület 11 szavazattal 0 ellenében az alábbi határozatot hozta: 

5/1997. (II. 5.) Kt. számú határozat 

a fogorvosi szolgálat vállalkozásba adásáról

A képviselő-testület hozzájárul ahhoz, hogy a község lakosságának fogorvosi ellátása 1997. április 1-től vállalkozás keretében valósuljon  meg. A megállapodás elkészítéséről a polgármester gondoskodik.

Határidő: 1997. március 31.

Felelős: Hegedűs György polgármester

9. napirendi pont: A 3/1996. (III.28.) számú önkormányzati rendeletben szabályozott étkezési nyersanyagköltségeket, fizetendő térítési díjakat ismételten emelni szükséges – mondja Hegedűs György polgármester. Javasolja a 20%-os emelést. A kiszállítást pedig javasolja 10%-kal emelni.

Vita nélkül, 11 szavazattal 0 ellenében a képviselő-testület az alábbiak szerint rendelkezett:

3/1997. (II. 5.) számú önkormányzati rendelet

az étkezési nyersanyagköltségről, a fizetendő térítési díjról

szóló 3/1996. (III.28.) számú önkormányzati rendelet módosításáról

(Az elfogadott módosítás a jegyzőkönyv melléklete.)

10. napirendi pont: Egyebek

Dr. Schmidt József: Szeretne tájékoztatást kapni a Dunabeton Kft. terveiről.

Hegedűs György: A Kft. kavics és homok értékesítéssel is fog foglalkozni, közösen a MAHAJOSZ bajai részlegével.

Kikötésekkel járult hozzá a tevékenységhez:

· kerítést kell készíteni az úttal párhuzamosan

· a gépjárművek a kft udvarán keresztül közlekedhetnek csak
· évi 250.000 Ft lenne a díj

A testület a fellebbezések elbírálásával folytatta az ülést.

Kmf.


Hegedűs György 
Pest Éva


Polgármester
jegyző 

Dunaszekcső Község Polgármestere

1/1997. 

Meghívó
A Dunaszekcső Községi Önkormányzat képviselő-testülete 1997. február 5-én 17-órai kezdettel ülést tart, melyre meghívom.

Az ülés helye: Községháza tanácskozó terme

Napirendi pontok:

1.) A „BZ-Zoltán Kft” kérelmének véleményezése

Előadó: Hegedűs György polgármester

2.) Lejárt határidejű határozatok, a két ülés között történt fontosabb események

Előadó: Hegedűs György polgármester

3.) A szociális ellátásokról szóló önkormányzati rendelet módosítása, kiegészítése

Előadó: Pest Éva jegyző 

4.) A köztisztviselői illetményalap meghatározásáról rendelet

Előadó: Hegedűs György polgármester

5.) A „Tehetséggondozás Dunaszekcsőn” Alapítvány kuratóriumának megválasztása

Előadó: Hegedűs György polgármester

6.) Adó-méltányossági kérelem elbírálása

Előadó: Pest Éva jegyző 

7.) Vállalkozási övezet kialakítása Mohács környékén

Előadó: Pest Éva jegyző 

8.) Szociális ügyekben fellebbezések

Előadó: Pest Éva jegyző 

Dunaszekcső, 1997. január 30.


Hegedűs György 


polgármester

Dunaszekcső Községi Önkormányzat Képviselő-testülete
1/1997. (II.5.) számú önkormányzati rendelete

az egyes szociális ellátási formák szabályozásáról szóló

4/1993. (V.15.) számú önkormányzati rendelet módosításáról

A szociális igazgatásról és szociális ellátásokról szóló 1993. évi III. törvény módosításáról szóló 1996. évi CXXVIII. törvény felhatalmazása alapján a képviselő-testület a következőkben megfogalmazott rendeletet alkotja:
1. §.

Az egyes szociális ellátásokról szóló 4/1993. (V. 15.) számú önkormányzati rendelet 28. §-a 29. §-ra, a 29.§-a 30.§-ra, a 30.§-a 31.§-ra változik, és a 28.§ az alábbi rendelkezést tartalmazza:
28.§.

(1) Az önkormányzat szociális bizottsága rendszeres szociális segélyt állapít meg annak a személynek, aki 

a) a 18. életévét betöltötte és munkaképességét legalább 67%-ban elvesztette, illetve vakok személyi járadékában részesül

b) a 62. életévét betöltötte

c) aktív korú nem foglalkoztatott

             feltéve, hogy

· megélhetése más módon nem biztosított

· igénybe veszi a Gondozási Központ keretében az étkeztetést.

(2) A rendszeres szociális segély megállapításánál az 1993. évi III. törvény 37/A(2)-37/E §. Rendelkezéseit kell alkalmazni.

2.§.

Ez az önkormányzati rendelet 1997. január 1. napjától lép hatályba.

Dunaszekcső, 1997. február 5.


Hegedűs György
Pest Éva


Polgármester
jegyző 

Dunaszekcső Községi Önkormányzat Képviselő-testülete

2/1997. (II.5.) számú önkormányzati rendelet

a köztisztviselők illetményalapjáról

Dunaszekcső Községi Önkormányzat Képviselő-testülete a köztisztviselők jogállásáról szóló 1992. évi XXIII. tv. 42.§. (3) bekezdése, valamint a Magyar Köztársaság 1997. évi költségvetésről szóló 1996. évi CXXIV. tv. 47.§-a értelmében a következőket rendeli:
1.§.

A köztisztviselők illetményalapja – II. besorolási osztály első fizetési fokozata – 1997. évben 23.400 Ft.

2.§.

Ez az önkormányzati rendelet 1997. január 1. napjától lép hatályba.

Dunaszekcső, 1997. február 5.


Hegedűs György
Pest Éva


Polgármester
jegyző 

Dunaszekcső Községi Önkormányzat Képviselő-testülete

3/1997. (II. 5.) számú önkormányzati rendelete

az étkezési nyersanyagköltségről, a fizetendő térítési díjról

szóló 3/1996. (III.28.) számú önkormányzati rendelet módosításáról

1.§.

Az étkezési nyersanyagköltségről, a fizetendő térítési díjról szóló 3/1996. (III.28.) számú önkormányzati rendelet 1.§. 1. számú melléklete helyébe e melléklet lép.

- óvodás gyermek
90 Ft

- napközis gyermek
127 Ft

- menzás iskolás gyermek
90 Ft

- idősek gondozási központja
90 Ft

          - kiszállítás
33 Ft

          - bevásárlás
50 Ft

- felnőtt kötelezően étkezők

 (nyersanyagköltség 63%-a) 127x0,63
80 Ft

- vendégétkező


 (nyersanyagköltség 160%-a) 110x1,60
176 Ft

  Kisadag                                  90x1,60
144 Ft

2.§.

Az önkormányzati rendelet mellékletében meghatározott díjakat először az 1997. február hónapban kell alkalmazni.

Dunaszekcső, 1997. február 5.


Hegedűs György
Pest Éva


Polgármester
jegyző 

Az önkormányzati rendelet a községben kihirdetésre került.

Dunaszekcső, 1997. február 19.



Pest Éva



Jegyző 
